Georgi hotell

Georgi hotell on Võru kesklinnas asuv hotell, mis avati 30. oktoobril 2015. 

Hoone renoveerimist hotelliks alustati aastal 2013. Hoonesse ehitati uudsed automaatikalahendused, võttes kasutusele 200 seadet ja andurit, et sättida ruumi valgustust ja temperatuuri. Peale nutikate mugavate lahenduste pakutakse klientidele ka söömisvõimalust restoranis Postmark ning spaa- ja saunaelamusi minispaas.

Ajalugu 
Hoone krundi mõõtis puusepp Wilhelm Blomeriusele 1839. aastal välja maamõõtja Constantin Anders. Edasi läks hoone aastal 1880 Nursi mõisa omanikule Alexander von Moellerile, kes ehitas sinna silmapaistva historitsistlikus stiilis hoone. See oli mõeldud elamuks, kuid ta kasutas seda siiski suvilana, sest elas ise paar maja edasi. Hoone paistis tagasihoidlikus linnapildis silma oma rikkalikult kujundatud fassaadiga. Katuse osale oli ehitatud laskeavadega rinnatis, mis eraldus tavalisest hoone tasandist. Seinapind kaunistati hammaslõikelise friisivööga, akendel olid kolmnurksillused, hoone nurkades pilastrid ja peasissepääsu ees postidele toetuv sepisvõredega rõdu.

Alexander von Moeller sai 1892. aastal Võru linnapeaks ja 1903. aastal enne surma otsustas ta pärandada hoone linnale. Sellest sai linna postimaja kuni aastani 2009, mil see müüdi erakätesse. Aastal 2013 ostis selle erafirma ja renoveeris hotelliks. Klientidele avati see 2015. aastal ja hotell tegutseb selles hoones veel praegugi.

Hoones tegutsenud asutused 
1903. aastal alustas selles hoones tööd postkontor. Järgmisel aastal oli ametis üheksa töötajat: juhataja, abijuhataja, liiniülevaataja, kolm ametnikku, kaks postiljoni ja üks telegrammikandja. Eesti vabadussõja ajal oli postimajas 7. jalaväepolgu staap. Seejärel jätkus tavaline tööelu edasi. Postitöö on aegade jooksul aga suuresti muutunud. Kui aastal 1924 saadeti välja 4136 telegrammi ja 3722 rahakaarti, siis 2008 olid need arvud vastavalt 25 ja 1057. Kirjade asemel on nüüdseks suurem osakaal elektroonsel postil ja pakisaatmisel kasutatakse tavalist kulleri teenust. Aastal 2009 kolis Võru linna postkontor uude asukohta.

Aastal 2015, mil oli lõpetatud hoone renoveerimine, avati seal Georgi hotell. Sellest tehti nutikas hoone, kus on kasutusel andurid ja seadmed, mis omavahel suhtlevad ning mida on võimalik mobiilselt juhtida. Lisaks kuulub hotellikompleksi restoran Postmark ja minispaa. Praeguseks on hotell tegutsenud kolm aastat ja pakub teenuseid nii puhkajatele kui ka ärireisil viibijatele.

Ettevõtte osad

Hotell 
Georgi hotell avati 2015. aasta sügisel ja pakub teenuseid erinevate reisieesmärkidega külastajatele. Ööbimisele lisaks pakutakse klientidele õhtu- ja hommikusööki restoranis Postmark ning lõõgastumisvõimalusi minispaas. Hotell saab majutada ühel õhtul maksimaalselt 40 klienti ja tube on sealjuures kokku 18, mis jaotuvad järgmiselt:

 3 kahekohalist apartement-tuba köögiga
 9 kahekohalist deluxe-tuba
 3 kolmekohalist deluxe-tuba
 ühekohaline deluxe-tuba
 2 juuniorsviiti

Tubades on arvestatud hotellile tavapäraste elementidega. Läbivalt kogu hotellitoas on konditsioneer, juhtmevaba internet ja valgustus. Esikus on kapp, kust leiab vajalikud hommikumantlid ja sussid. Vannitoas on dušš, föön ja vajalikud vannitoatarbed. Magamistoas on kirjutuslaud, telefon, LCD-ekraaniga televiisor, minibaar ning SMART-puutepaneel valgustuse ja temperatuuri reguleerimiseks. Sviitides on lisaks vann ja rõdu.

Restoran Postmark 
Restoran on disainitud samamoodi nagu hotell, kus proovitakse kiviseinte ja võlvkaarakendega edasi anda endise postimaja ajaloolist hõngu. Samuti on seintele lisatud temaatilised teosed. Restoranis on 30 kohta, aga ettetellimisel on võimalik mööblit ümber tõstes mahutada kuni 50 inimest. Lisaks on suvel avatud väliterrass, kus on 20 kohta. Toidud on valdavalt valmistatud kohalikust toorainest. Seejuures on menüü hooajale vastav ja pakutakse eel- ja pearoogasid, suppe, magustoite ning lastemenüüd. Ettetellimisel suuremaks ürituseks koostatakse grupimenüü vastavalt kliendi soovide järgi. Hotellis ööbijatele on hommikuti kaetud restoranis Rootsi laud.

Minispaa 
Spaa asub hoone esimesel korrusel, hotellitubade all. Saunakompleksis on üks massaažijugadega mullivann ning valikus kolm sauna:

 aurusaun, 45 °C,
 aroomisaun, 70 °C,
 soome saun, 90 °C.

Kogu saunakompleksi suurus on 60 m2, kus on saunad, mullivann ja eesruum. Hotellis ööbijatele on minispaa avatud kogu külastuse vältel. Lisaks saab saunakompleksi välja rentida privaatkasutamiseks, kuid seda vaid päevasel ajal.

Viited 

Võru ehitised
Eesti hotellid